המקום הכי חם וחדשות 13 חושפים: השופטת אתי כרייף, שמואשמת בפרשת מין תמורת מינויים עם אפי נוה, פעלה גם מול שר האוצר למען מינויה. התכתובות בין השניים, שכרייף ניסתה למחוק בחקירתה, מעידות על קשר קרוב מאוד. כחלון: "המידע הרלוונטי נמסר לגורמים המוסמכים". כרייף: "הקשר התפתח רק לאחר המינוי"
"היי חשבתי לעצמי אם מזדמן לך ומתאפשר לעבור בסביבה בדרכך לחגיגות המימונה..אפשר להקדים את נטל הראיה ולו לקצת", כך כתבה ב-7 באפריל 2018 השופטת אתי כרייף, מי שמואשמת היום במתן שוחד בפרשת מין תמורת מינויים, לשר האוצר משה כחלון.
על איזה נטל ראיה מדברת השופטת? כפי שמתברר משאר התכתובות שנחשפו במהלך חקירת הפרשה ושיובאו כאן בהמשך, אין הכוונה לנטל ראיה שנהוג להרים בפומבי. אחרי שכחלון כותב לכרייף כי "זה רעיון מעולה אך לצערו זה לא יתאפשר", היא משיבה: "חבל..אני לבד הערב וממש רציתי להרים את נטל הראיה".
ההתכתבות הזו בין השניים ביחד עם התכתבויות נוספות נחשפו כאמור במהלך חקירת פרשת מין תמורת מינויים, ונחשפות כאן לראשונה בשיתוף חדשות 13. על פי החשדות, יו"ר לשכת עורכי הדין לשעבר, אפי נוה, פעל למינוי כרייף לשופטת כאיש החזק בוועדה למינוי שופטים – בזמן שהשניים קיימו מערכת יחסים אינטימית. הפרקליטות כבר הודיעה כי היא צפויה להגיש כתב אישום נגד השניים בכפוף לשימוע. אלא שנגד כרייף עומד אישום נוסף בגין שיבוש והשמדת ראיות. זאת לאחר שבעודה יושבת בחקירת משטרה באזהרה היא מחקה את ההתכתבויות שלה עם השר כחלון.
השוטרים שיחזרו את ההתכתבויות האלו ותמונה די מדהימה עלתה מהן: התברר שלכרייף היתה גם מערכת יחסים קרובה מאוד עם כחלון – שבעצמו היה חבר בוועדה למינוי שופטים. עוד התברר כי אמנם נוה פעל לקידומה של כרייף, אבל מי שהיה הראשון להעלות את שמה בוועדה כמינוי לשיפוט היה דווקא כחלון.
למעשה במאי 2016 כחלון ונוה שוחחו בעניין כרייף. נוה הודיע לכחלון כי יצא מפגישה אצל נשיאת העליון לפני הוועדה וכרייף תתמנה לשופטת. כחלון הודה לו ונוה השיב לו כי יעשה בשבילו הכל. זאת, בזמן שנוה עצמו כאמור פועל לקדם את כרייף ומקיים איתה מערכת יחסים אינטימית באותה תקופה בדיוק.
בהתכתבויות שכרייף מחקה ושוחזרו, נחשפה מערכת יחסים קרובה בינה לבין כחלון במהלך השנים 2017-2018, כמעט עד להתפוצצות פרשת מין תמורת מינויים. מדובר בפרק זמן של יותר מחצי שנה אחרי שכרייף כבר מונתה לשופטת בית משפט שלום במחוז מרכז. אלא שבחקירה התברר כי מדובר בהיכרות שהחלה עוד לפני המינוי שלה לשופטת ביולי 2016. מתי בדיוק? ואיזו מערכת יחסים זו היתה? החקירות של כחלון וכרייף רצופות בתשובות מתחמקות ולעיתים בגרסאות משתנות.
כרייף למשל מספרת בשלב מסוים כי הפגישה הראשונה בין השניים התקיימה בבית קפה בחיפה, זמן קצר לפני ישיבה מכרעת אצל נשיאת בית המשפט העליון, שבה עלתה בין היתר סוגית מינויה לשופטת. בחקירתה העידה: "במהלך הליך המועמדות פניתי לגורמים במפלגת כולנו. פניתי ליובל צור, שהיה מפקד שייטת הצוללות…שיפנה ליואב גלנט…כדי שיפנה לכחלון…כחלון התקשר אליי ונפגשנו…שמחתי מאוד שהוא התקשר". בנוסף, מציינת כרייף כי משפחתה מכירה היטב את כחלון מהעסק שהיה לו בעבר בחיפה (אוטו כחלון; ש"ש).
לכחלון היתה גירסה שונה: "קיבלתי ממנה פניה בטלפון…היא ביקשה להיפגש איתי. נפגשנו ממש לעשר דקות…היא הציגה את עצמה ונתתי את התשובה הרגילה: אם יהיה לה את הרוב של השופטים אוכל לתמוך בה".
תחקיר המקום הכי חם מעלה סימני שאלה לגבי הגירסה שמסר כחלון במשטרה: למעשה, כבר בזמן הפגישה וללא קשר לעמדות השופטים החברים בוועדה, כחלון החליט לתמוך בכרייף – והוא אף עידכן בכך טלפונית את אפי נוה. הוא אף ביקש מנוה כי נציגי לשכת עורכי הדין בוועדה יתמכו בכרייף גם הם, והוסיף כי גם שרת המשפטים איילת שקד כבר יודעת על תמיכתו בה.
החוקר אומר לכחלון בחקירה: שאלנו אותך מי העלה את השם של אתי כרייף קודם לכן – אמרת שהנשיאה או השרה. שתיהן אומרות שאתה הוא זה שהעלית את השם שלה. תגובתך?
כחלון: אני לא זוכר שהעליתי את השם שלה.
חוקר: האם מר כחלון, באופי ההתכתבות בינך לבין כרייף, היה אופי שחורג מגדר הקורקטי?
כחלון: השאלה למה אתה קורא קורקטי. עבורי אני מתגעגעת ורוצה לראות אותך זה קורקטי. אני מקבל את זה מנשים וגברים עם לבבות.
חוקר: האם לאורך התקופה הרגשת טיזינג מהשופטת כרייף?
כחלון: לא זוכר דבר כזה.
ייתכן שכחלון לא ידע בשלב זה כי ההתכתבויות מצויות בידי החוקרים, אולם מהר מאוד הוא נדרש להתמודד עם ציטוטים מדויקים מהתכתובות בינו לבין כרייף.
חוקר: בתאריך 5.4.2018 כותבת כרייף שהיא מתגעגעת. בתאריך 9.4.2018 היא כותבת שהיא "בדרך לפילאטיס בעתלית, רוצה עד מאוד להרים את נטל הראיה". כעבור שלוש דקות אתה משיב עם סמיילי ו"כרגע בשדרות, קצת רחוק". תסביר לי את פשר התכתובת.
כחלון: אני לא יודע מה המשמעות של זה. אין לזה שום משמעות.
חוקר: בתאריך 7.4.2018 כותבת כרייף, "חשבתי לעצמי שאם מזדמן לך…לעבור בסביבה בדרכך לחגיגות המימונה אפשר להקדים את נטל הראיה ולו לקצת". אתה משיב שאינך יכול והיא משיבה "שהיא לבד הערב וממש רצתה לראותך"…מה הקשר בין העובדה שכרייף נמצאת בגפה באותו הערב לבין העובדה שהיא ממש רוצה לראות אותך? היא ניסתה להפעיל עליך קסם נשי?
כחלון: אני אומר לך שאני, כל סמס שאני מקבל, אני עונה בנימוס כדי לא לפגוע.
חוקר: האם כרייף ניסתה לפלרטט איתך בדרכה שלה?
כחלון: יש לך את הכל כתוב, תסתכל לבד.
בהודעה נוספת כתבה השופטת לשר: "תודה רבה על האמון שנתת בי מלכתחילה! אין סיכוי שאאכזב אותך. בכל מובן אפשרי. נשיקות. אוהבת אותך". "זה אמוציונלי", הסבירה כרייף לחוקרים, "לא אאכזב, הכוונה שתמיד אהיה שופטת טובה ומקצועית ושהוא בחר נכון… זה שאני בנאדם שסגנון הכתיבה שלי הוא חם ומחבק, אולי זו היתה הבעיה".
חוקר: האם התכתובות היו בעלות אופי סקסיסטי?
כרייף: לא.
חוקר: בואי ותסבירי לנו בבקשה השופטת כרייף, מה זה נטל הראיה? ואנו מתכוונים למטבע לשון שאת משתמשת בו שלא בהקשר משפטי.
כרייף: אחרי איזה מפגש שלנו קבענו שניפגש עוד פעם. הוא אמר לי את יוזמת, את יוצרת קשר, נטל הראיה עלייך. והוא התכוון ליצירת הקשר…לא כל דבר הוא בעל קונוטציה מינית…אז די כבר.
חוקר: תסבירי לי למה את צריכה לציין לשר כחלון שאת לבד הערב ושממש רצית לראות אותו?
כרייף: למה לא? אין שום בעיה עם זה…היינו לבד. רציתי לפגוש את חבר שלי.
חוקרת: ב-19.5.2017 השר שולח לך הודעה בזו הלשון: שבת שלום לשופטת הכי…". את עונה לו: "אתה בטח כבר לא זוכר איזו הכי אני בכלל…ממתינה בסבלנות להזכיר לך"…איזו הכי את, מה ביקשת להזכיר לשר?
כרייף: הוא כתב הכי אז אני זרמתי איתו. מה אתם חוקרים פה? אתם לא אמורים לחקור עבירה פלילית?
חוקרת: זה בדיוק מה שאנחנו עושים כאן היום….איך התכוונת להזכיר לו איזו הכי את?
כרייף: שניפגש ונהנה ממפגש משותף חברי ונעים. אין קונוטציה למשהו לא מוסרי וסקסיסטי…הראש שלכם עובד שעות נוספות. מעניין למה.
חוקרת: בגלל אופי ההודעות שלך, שאם אדם סביר יראה אותם הוא יחשוב בדיוק כמונו…ואני מדברת על סגנון ההודעות שלך לא רק כלפי כחלון. גם כלפי נוה".
שרת המשפטים , איילת שקד, לא התכוונה לקדם את כרייף עד שהגיעו פניות מנוה ומכחלון – והפור התהפך. זאת, למרות שהיועץ שלה, אלון דביר, הבהיר לה כי לדעתו ישנם מועמדים טובים יותר. חוקרי המשטרה שאלו את שקד מדוע שינתה את דעתה ותמכה בבחירתה של כרייף.
(חוקר): אלון, היועץ שלך, אמר שהשרה עיקמה את האף. הוא גם אמר שהשרה חכמה. רוצה לומר שהדגל האדום הורם בפנייך בזמן אמת.
שקד השיבה: ככה עובדת הוועדה לבחירת שופטים. אם יש מועמד שחשוב לקבוצה מסוימת, אז במסגרת ההסכמות מקדמים מועמדים גם אם מעקמים את האף.
ב-9 בדצמבר 2016 כרייף כותבת לכחלון: "חושבת וזוכרת אותך ואת המקום שהבאת אותי אליו באהבה ובהערכה רבה.."
חודשיים לאחר מכן, בפברואר 2017, אחרי שכחלון כותב לה יקירתי אנסה מחר או ברביעי, היא כותבת לו: "מחר באופן יחסי ערב פנוי….ועוד דבר חשוב לא פחות…תודה רבה על האמון שנתת בי מלכתחילה. אין סיכוי שאאכזב אותך בשום מובן אפשרי. נשיקות ולילה טוב. אוהבתותך".
בפברואר 2017 היא כותבת לו: "חזרתי אליך יקירי מתחילה אימון כאן בחדר כושר מה שלומך..נראה לי שחייך העמוסים להפליא יביאו אותנו למפגש באזורנו הטבעי בחיפה..מה אתה אומר? או בפתח תקווה במועד שנקבע ואשאר שם במיוחד באחד הערבים".
במאי 2017 כותב לה כחלון: בוקר טוב לשופטת הכי…וכרייף עונה לו: "אתה בטח כבר לא זוכר איזו הכי אני בכלל..ממתינה בסבלנות להזכיר לך…שבת שלום יקירי
ב-29 אוגוסט 2017 כותבת לו כרייף "היי יקירי מה האפשרות שלך לאחר את המפגש שלנו לשעה שבע". כחלון משיב לה "אין בעיה נתראה". בבוקר שלאחר מכן היא כתבה לו: "הזכות שהיתה ותהיה והעונג הצרוף הם כל כך שלי תודה על ערב מקסים בוקר טוב חברי היקר". וכחלון השיב לה: "ההרגשה והתחושה הם ממש הדדיים כמובן שנאמץ את זה. בוקר טוב אתי היקרה".
ב-9 באפריל 2018, שבוע אחרי שנפגשו במלון דן פנורמה כתבה לו כרייף בערב: "אני בדרך לפילאטיס בעתלית. רוצה מאוד להרים כבר את נטל הראיה".
מלשכת שר האוצר נמסר כי "כל המידע הרלוונטי נמסר לגורמים המוסמכים".
עו״ד נתי שמחוני ועו״ד אופיר סטרשנוב המייצגים את השופטת כרייף מסרו: ״כב הש׳ כרייף פעלה לקידום מועמדותה לשיפוט כמקובל ועל-פי חוק. למשה כחלון אין ולא הייתה כל מעורבות פלילית בפרשה, והוא אף לא נחקר כחשוד. לפיכך, מחיקת ההתכתבויות עימו אינה מהווה עבירה כלשהי, והיא נועדה אך ורק כדי לשמור על פרטיותו, ולמנוע את רמיסתה כפי שנעשה כעת, ללא כל הצדקה.
התכתובות שוחזרו במלואן, ותוכן ההודעות שנמחקו, כמו גםמועדהתכתובות –כשנתייםלאחר המינוי וללא כל קשר אליו – מלמדים כאלף עדים כי לא היה לתכתובות שנמחקו כל קשר למינוי או לחקירה.
הקשר החברי בניהם התפתח רקלאחרהמינוי, דבר שאין בו כל פסול מחד, ויש בו כדי להעיד על העדר כל קשר למינוי, מאידך. העיסוק בכך הינו בגדר רכילות, ומהווה המשך פריצת גבולות של פגיעה קשה בפרטיות. כב הש׳ כרייף נבחרה לכהונת שיפוט כדין ובזכות, תוך שהצביעו בעד מינויה 8 מתוך 9 חברי הועדה למינוי שופטים, ובכללן נשיאת בית המשפט העליון דאז, הש׳ מרים נאור, שהנתונים הללו ואחרים היו מונחים בפניהם, והם סברו שהיא ראויה לכהן כשופטת. תוצאות הקורס הן רק חלק ממכלול שיקולי הוועדה, וקיימים מקרים לא מעטים בהם מונו לשיפוט מועמדים מוכשרים וראויים על אף ההערכה נמוכה שניתנה להם בקורס המועמדים.
הלכה למעשה, במהלך כהונתה, זכתה כב הש כרייף לשבחים רבים על תפקודה. כב הש׳ כרייף לא ביצעה כל עבירה, ואנו סמוכים ובטוחים כי לאחר שיישמעו טיעוניה, ימצא כי לא דבק כל רבב בהתנהגותה, והתיק ייסגר".


הרשמה בקליק לניוזלטר הכי חם בגיהנום: 






המקום הכי חם בגיהנום

 
מגזין עיתונות עצמאי    אנחנו מחויבים לנקודת מבט קשובה, ביקורתית ומאוזנת, אבל היא לעולם לא חפה מתפישת עולם, מעמדות ומעקרונות. במגזין הזה אנו מבקשות לעשות עיתונות שדבקה בעקרונות של דמוקרטיה, שוויון וצדק חברתי. עיתונות חוקרת, חפה מפחד וממורא. עיתונות שאינה חוששת לקחת צד. ששומרת על פרופורציות, שאינה מתלהמת, שנצמדת לעובדות ולסטנדרטים מקצועיים, סקרנית ובודקת את עצמה.  





 












הרשמה בקליק לניוזלטר הכי חם בגיהנום: 










      



© 2023 כל הזכויות שמורות למקום הכי חם בגיהנום – מגזין עיתונאי עצמאי.
Fatfish




מגזין עיתונות עצמאי
   אנחנו מחויבים לנקודת מבט קשובה, ביקורתית ומאוזנת, אבל היא לעולם לא חפה מתפישת עולם, מעמדות ומעקרונות. במגזין הזה אנו מבקשות לעשות עיתונות שדבקה בעקרונות של דמוקרטיה, שוויון וצדק חברתי. עיתונות חוקרת, חפה מפחד וממורא. עיתונות שאינה חוששת לקחת צד. ששומרת על פרופורציות, שאינה מתלהמת, שנצמדת לעובדות ולסטנדרטים מקצועיים, סקרנית ובודקת את עצמה.  
אנחנו מחויבים לנקודת מבט קשובה, ביקורתית ומאוזנת, אבל היא לעולם לא חפה מתפישת עולם, מעמדות ומעקרונות. במגזין הזה אנו מבקשות לעשות עיתונות שדבקה בעקרונות של דמוקרטיה, שוויון וצדק חברתי. עיתונות חוקרת, חפה מפחד וממורא. עיתונות שאינה חוששת לקחת צד. ששומרת על פרופורציות, שאינה מתלהמת, שנצמדת לעובדות ולסטנדרטים מקצועיים, סקרנית ובודקת את עצמה.


הרשמה בקליק לניוזלטר הכי חם בגיהנום: 





© 2023 כל הזכויות שמורות למקום הכי חם בגיהנום – מגזין עיתונאי עצמאי.
Fatfish
© 2020 כל הזכויות שמורות למקום הכי חם בגיהנום - מגזין
עיתונאי עצמאי | 
פיתוח Fatfish
נא להיכנס לחשבון מתחת











יש למלא את הטופס כדי להירשם











נא להזין שם משתמש או כתובת דוא״ל כדי לאחזר ססמא







